นายกรัฐมนตรี เดินทางไปร่วมการประชุมสุดยอดอาเซียนที่กัมพูชา เตรียมหารือประเด็นเสริมสร้างประชาคมอาเซียน
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และภริยา ออกเดินทางจากท่าอากาศยาน 2 กองบิน 6 เพื่อเข้าร่วมการประชุมสุดยอดอาเซียน ครั้งที่ 40 และ 41 และการประชุมสุดยอดที่เกี่ยวข้อง ณ กรุงพนมเปญ ราชอาณาจักรกัมพูชา ระหว่างวันที่ 10-13 พฤศจิกายน 2565 โดยมีพลตำรวจเอก ดำรงศักดิ์ กิตติประภัสร์ ผู้บัญชาการตำรวจแห่งชาติ เดินทางมารอส่งนายกรัฐมนตรี ซึ่งคาดว่าจะมีการรายงานเรื่องการเตรียมความพร้อมมาตรการรักษาความปลอดภัยและการจราจรในการประชุมความร่วมมือทางเศรษฐกิจเอเปคที่ประเทศไทยเป็นเจ้าภาพจัดการประชุมระหว่างวันที่ 18-19 พฤศจิกายน 2565สำหรับการประชุมสุดยอดอาเซียนครั้งนี้ ถือเป็นบทสรุปของการดำรงตำแหน่งประธานอาเซียนของกัมพูชาในปี 2565 ภายใต้แนวคิดหลัก “อาเซียน เอ.ซี.ที : รับมือความท้าทายร่วมกัน” (ASEAN A.C.T.: Addressing Challenges Together) ทั้งนี้ กัมพูชาจะทำหน้าที่ประธานอาเซียนต่อไปจนถึงวันที่ 31 ธันวาคม 2565 โดยประเด็นสำคัญที่จะมีการหยิบยกและไทยมุ่งผลักดัน อาทิ การเสริมสร้างประชาคมอาเซียนเพื่อรับมือกับความท้าทายร่วมกัน เช่น ด้านสาธารณสุข และด้านเศรษฐกิจ การสร้างโอกาสสำหรับอนาคตที่ยั่งยืน และการรักษาสันติภาพและความมั่นคงในภูมิภาค โดยใจความหลักคือ “สร้างปัจจุบันให้เข้มแข็ง – ร่วมแรงสู่อนาคต – เคารพวิถีอาเซียน”โอกาสนี้นายกรัฐมนตรี ไม่ได้ตอบคำถามว่าคนไทยมีโอกาสที่จะได้ชมการถ่ายทอดสดการแข่งขันฟุตบอลโลก 2022 หรือไม่ เพียงแต่ได้พยักหน้าเท่านั้น รวมถึงไม่ตอบคำถามกรณีคำสั่งแต่งตั้งนายไตรรงค์ สุวรรณคีรี เป็นที่ปรึกษานายกรัฐมนตรี